ગીતા અને મને અને મારી સાથે આવેલ મિત્ર અભયને શાંતિ થઈ. મનમાં એક હાશકારો અનુભવ્યો. મેં કહ્યું : ‘ચાલો, હવે આ નોર્મલ કિડની-નળીઓ છે. એની ઉજવણી કરીએ.’ આટલું કર્યા પછી પણ મારું બ્લડપ્રેશર તો એવું જ રહેવાનું હતું. ગોળીઓનું પ્રમાણ એટલું જ રહેવાનું હતું, પરંતુ એક ઈનેવેઝિવ પ્રોસિજરમાંથી બચી ગયાનો આનંદ હતો. અમે ત્રણેય જણાં ઑબેરોય હોટલમાં ભોજન લેવા ગયાં અને પેટ ભરીને ખાધું. બપોરે ફરીથી બૉમ્બે હૉસ્પિટલમાં ગયાં. બીજા મુખ્ય રેડિયોલૉજિસ્ટે ફરીથી દસ મિનિટ તપાસ કરી અને કહ્યું : ‘સવારનો રિપોર્ટ બરાબર છે અને તમારી કિડનીની લોહીનળીઓ નોર્મલ છે.’ મેં એમનો આભાર માન્યો અને બિલની ઑફર કરી. તેઓ કહે : ‘તમે ગુજરાતના કિડનીના પ્રખ્યાત ડોક્ટર છો, ડૉક્ટર ક્રિપલાણીએ વાત કરી છે. એટલે નાણાંનો સવાલ આવતો જ નથી.’ અમે બહાર આવ્યાં.